Metsässä leikkimässä
Täss’ on metsän kaunis tupa
 ikihonkineen.
 Tääll’ on leikitellä lupa
 päällä sammaleen.

 Oravakin oksaltansa
 yhtyy leikkihin,
 jänö-jussi poikiansa
 tuopi tanssihin.

 Terve peippo, terve rastas,
 tilhi töyhtöpää!
 Meill’ on metsän siimeksessä
 monta ystävää.

 Sirkutelkaa siskot meille
 virsi metsolan,
 sydän sykkii hellä teille
 lasten ainian.

 Parhaintansa metsä hyvä
 meille tarjoaa:
 täss’ on lähde kirkas, syvä,
 siitä juoda saa.

 Mesimarjat hohtaa tuolla
 meille mieluisat,
 muurain kellottavi suolla,
 täällä mansikat.